A4-0364/96

Päätöslauselma komission tiedonannosta yhteisön jätehuoltostrategian tarkistamisesta ja luonnoksesta neuvoston päätöslauselmaksi jätepolitiikasta (KOM(96)0399 - C4-0453/96

Euroopan parlamentti, joka

- ottaa huomioon komission tiedonannon yhteisön jätehuoltostrategian tarkistamisesta ja luonnoksen neuvoston päätöslauselmaksi jätepolitiikaksi (KOM(96)0399 - C4-0453/96),

- ottaa huomioon ympäristö-, terveys- ja kuluttajansuojavaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan lausunnon (A4-0364/96),

A. katsoo, ettei käsiteltävänä oleva tiedonanto eikä myöskään luonnos neuvoston päätöslauselmaksi muodosta selvää EU:n strategiaa jätemäärien vähentämiseksi unionin alueella, ja katsoo, että tällainen strategia on ehdottoman välttämätön;

1. Toteaa, että tämä tiedonanto ei suhteessa vuonna 1990 hyväksyttyyn yhteisön jätehuoltostrategiaan sisällä mitään merkittävästi uudenlaisia tulevaisuuteen suuntautuneita ehdotuksia, jotka perustuisivat viime vuosien kokemuksiin, minkä vuoksi tiedonanto ei täytä tarkoitustaan, joka on yhteisön tähänastisen jätepolitiikan valvonta ja edelleen kehittäminen;

2. Kehottaa komissiota vuoden 1997 kuluessa esittämään EY:n perustamissopimuksen 130 s artiklan 3 kohdan mukaisen yhteisön jätehuoltostrategian toimintaohjelman, jossa se määrittelee tärkeimmät jätepoliittiset tavoitteet ja toimenpiteet;

3. Kehottaa komissiota tästä eteenpäin EY:n perustamissopimuksen 130 s artiklan 3 kohdan mukaisesti antamaan toimintaohjelmien muodossa ehdotuksia, jotka koskevat tämän alan ympäristöpoliittisia näkökohtia, minkä jälkeen tärkeimmät tavoitteet ja toimenpiteet hyväksytään EY:n perustamissopimuksen 189 b artiklan mukaisesti neuvoston ja parlamentin päätöksellä;

4. Kehottaa neuvostoa ja komissiota muuttamaan luonnosta neuvoston päätöslauselmaksi tavalla, jolla luodaan kestävälle kehitykselle perustuva todellinen strategia, ja siinä yhteydessä:

a) laatimaan todellisen jätehuoltostrategian, joka noudattaa kestävän kehityksen periaatetta (nykyisen sukupolven tapa käyttää olemassaolevia resursseja ei saa olla uhkana tulevien sukupolvien resurssien käytölle) ja kunnioittaa arvojärjestystä: ennaltaehkäisy, uudelleenkäyttö, kierrätys, materiaalien hyödyntäminen ja energian hyödyntäminen (tällä tarkoitetaan lämmön ja voiman täyden potentiaalin hyväksikäyttöä) ja hävittäminen ja antamaan ehdotuksia, jotka koskevat elinkaarianalyysien avulla tapahtuvaa arvojärjestyksen parasta mahdollista soveltamista,

b) muistamaan vuoden 1992 viidennen ympäristöalan toimintaohjelman vuotta 2000 koskevat tavoitteet, joiden mukaan paperin, lasin ja muovin uudelleenkäyttö nousee 50 prosenttiin (EU:n keskiarvona), ja jonka mukaan jätteen tuotanto vuoteen 2000 mennessä vakautetaan 300 kiloksi asukasta kohti vuodessa, ja kehottaa ehdottamaan uusia toimia näiden tavoitteiden saavuttamiseksi,

c) vahvistamaan, että kierrätettävät tai uudelleenkäytettävät jätteet ovat erityisluonteisia tuotteita ja että nämä tuotteet voivat liikkua vapaasti vain siinä tapauksessa, että tavoitteena on ympäristösuojelun kannalta parempi käsittelymuoto,

d) ryhtymään toimiin yhdenmukaisten maksujen käyttöön ottamiseksi ympäristöystävällisen jätteiden varastoinnin ja ympäristön kannalta turvallisen polttamisen osalta ja siten estämään «ympäristödumppaus»;

e) katsomaan polttaminen ilman riittävää energian hyväksikäyttöä lopulliseksi hävittämiseksi,

f) välttämään «jätteiden matkailua»,

g) täsmentämään käsitteiden «jäte» ja «tuote» määritelmät yhteisön lainsäädännössä sen mukaisesti, mitä Euroopan yhteisöjen tuomioistuin on lausunut niitä koskevissa tuomioissaan (Zanettin ja Wallonian asiat),

h) tekemään ehdotuksia, joilla varmistetaan, että jätteiden käsittely- ja hyödyntämislaitokset kaikkialla Euroopassa täyttävät samat tiukat ympäristöä koskevat vähimmäisvaatimukset, jotta vältytään jätteiden kuljetuksilta ja läheisyysperiaatteen vaarantamiselta,

i) antamaan kaatopaikalle sijoittamisesta uuden ehdotuksen, joka koskee koko yhteisöä ja kieltää sekalaisen jätteen kaatopaikalle sijoittamisen (eli vaarallisen ja muun kuin vaarallisen jätteen sijoittamisen kaatopaikalle yhdessä),

j) tunnustamaan alueellisten ja paikallisten viranomaisten tärkeän tehtävän ja vastuun jätehuollon suunnittelussa, lajittelu lähteellä mukaan lukien, siinä laajuudessa kuin ne ovat saaneet tämän tehtävän kansallisessa lainsäädännössä, ja läheisyysperiaatteen mukainen hävittäminen mukaan lukien,

k) edistämään jätteiden uudelleenkäytön markkinoiden luomista antamalla ehdotuksia, jotka koskevat uusien raaka-aineiden verotusta ja ympäristökustannusten kansainvälistämistä niiden periaatteiden noudattamiseksi, joiden mukaan saastuttaja maksaa ja saastuttamista on ehkäistävä jo lähteellä. Ehdotuksia tulee tehdä myös yhteisestä vähimmäisjäteverosta, pakkausverosta sekä kloorattujen liuottimien ja raskasmetallien verottamisesta,

l) tekemään ehdotuksia toimista, joilla pyritään vähentämään jätteiden määrää ja vaarallisten aineiden kuten kloorin, elohopean, PVC:n, kadmiumin ja muiden raskasmetallien kaltaisten vaarallisten aineiden määrää jätteissä,

m) muotoilemaan jätepolitiikan puitteissa jätemäärien vähentämiseen tähtäävät tavoitteet, joita arvioidaan ja muutetaan saavutettujen tulosten perusteella joka toinen vuosi,

n) edistämään tutkimusta, joka koskee jätteiden ehkäisemistä, uudelleenkäyttöä ja jätteiden käsittelyä yhteisrahoituksella neljännen puiteohjelman, LIFE-ympäristörahaston pilottiprojektien, rakennerahastojen sekä koheesiorahaston kautta,

o) toimivaltaisten elinten (OECD, Baselin yleissopimus) toiminnassa osallistumaan mahdollisimman pikaisesti tapahtuvaan niiden epäselvien kysymysten ratkaisemiseen, jotka koskevat jätteen/toissijaisen raaka- aineen määritelmää, vaarallista/vaaratonta jätettä ja uudelleenkäyttöä/hävittämistä; määritelmät, jotka on nopeasti ja täydellisesti otettava käyttöön unionin ja jäsenvaltioiden lainsäädännössä,

p) antamaan mahdollisimman pian ympäristövastuuta koskevan direktiivin,

q) käyttämään aloiteoikeuttaan siten, että se tekee ehdotuksia, joilla kielletään jätteiden laskeminen tai upottaminen mereen ja työskentelemään tämän periaatteen puolesta myös kansainvälisissä elimissä,

r) vaatimaan jäsenvaltioilta selvityksiä jätteidenkäsittelysuunnitelmista, joita jäsenvaltiot ovat olleet velvollisia tekemään ja toteuttamaan vuodesta 1975 saakka, ja tämän jälkeen komissio laatii vuodeksi 1998 kertomuksen siitä, missä määrin suunnitelmat noudattavat ympäristöpoliittisia tavoitteita,

s) tekemään uusia ensisijaisia jätevirtoja koskevia lainsäädäntöehdotuksia suhteessa omiin suunnitelmiinsa, joiden mukaan on tarkoitus käyttää vapaaehtoisia sopimuksia ja kehottaa mahdollisimman pikaisesti antamaan seuraavat tuottajan vastuuseen perustuvat direktiivit: käytetyt renkaat, loppuunkäytetyt kulkuneuvot, terveydenhuollon jätteet, sähköiset ja elektroniset jätteet, rakennus- ja purkujätteet sekä vaarallisten jätteiden pienet määrät kotitalousjätteissä,

t) käyttämään konkreettisella ja yhtenäisellä tavalla jaetun vastuun periaatetta jätehuollossa, jossa kaikilla yhteisöillä, niin julkisilla kuin yksityisilläkin, on osavastuu jätehuollosta,

u) vaatii täyttämään pakkauksia ja pakkausjätettä koskevan direktiivin (94/62/EY) mukaiset velvollisuutensa ja antamaan ennen vuoden 1996 loppua pakkausmerkintöjä koskevan direktiivin, joka sisältää pakollista uudelleenkäyttöä tai kierrätysmahdollisuutta koskevat määräykset, selvät symbolit ja «kierrätetty sisältö»-merkinnän pakollisuuden,

v) pyytää jatkamaan saastuneita maa-alueita koskevan strategian kehittämistä ja esittämään maan ekologisen käytön puitedirektiivin,

w) pyytää antamaan vuoden 1997 ensimmäisen vuosipuoliskon aikana vaarattoman jätteen polttamista koskevan direktiivin tarkoituksena sopeuttaa kunnallisjätteen polttamista koskevien direktiivien 89/369/ETY ja 89/429/ETY dioksiinipäästörajat samalle tasolle kuin vaarallisten jätteiden polttamista koskevassa direktiivissä (94/67/EY) ja tavoitteena dioksiinipäästöjen pienentämien 90 prosentilla vuoteen 2005 mennessä viidennen toimintaohjelman vaatimusten mukaisesti,

x) vaatii täyttämään vaarallisen jätteen polttamista koskevan direktiivin (94/67/EY) mukaiset velvollisuutensa ja esittämään ennen vuoden 1996 loppua vaarallisen jätteen valumavesiä koskevan direktiivin, joka tukkii lainsäädännössä olevan porsaanreiän ja varmistaa, että vaaralliset aineet eivät päädy vesijärjestelmään,

5. Katsoo, että yhteisön jätehuoltopolitiikassa on kunnioitettava ympäristöpoliittisia tavoitteita ja hyväksyttävä yhteispäätösmenettelyä;

6. On komission kanssa samaa mieltä siitä, että yhteisössä tarvitaan ehdottomasti huomattavasti nykyistä parempia jätetilastoja, ja kehottaa jäsenvaltioita tässä suhteessa toimimaan yhteistyössä Euroopan ympäristökeskuksen ja Eurostatin kanssa;

7. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.